Este foarte posibil ca Bulgaria să îndeplinească criteriile pentru zona euro și să adere anul viitor, a declarat președintele Eurogrupului, Paschal Donohoe. "Cred că este foarte posibil ca Bulgaria să îndeplinească criteriile la un moment dat în acest an. Dar ceea ce este cel mai important este când va atinge criteriile", a spus el în cadrul emisiunii "120 Minute" de la postul bTV.
În paralel, România are cel mai optimist termen pentru aderarea la moneda euro anul 2028 sau anul 2029.
Întrebat dacă este posibil ca Bulgaria să adopte euro în 2025, acesta a răspuns: "Depinde de când vor fi îndeplinite criteriile. Cred că este foarte posibil ca Bulgaria să adopte euro anul viitor, dar ca acest lucru să se întâmple, trebuie mai întâi îndeplinite criteriile. Oricum sunt în interesul țării, indiferent dacă veți adera la euro".
Cheia este inflația
Inflația rămâne cheia, de aceea Bulgaria trebuie să demonstreze că o poate controla la nivelurile medii pentru Uniunea Europeană. Totuși, potrivit lui Donohoe, autoritățile bulgare sunt pregătite să lucreze pentru acest criteriu.
Donohoe a spus că a observat că leva este extrem de importantă pentru bulgari și înlocuirea ei cu moneda euro stârnește îngrijorări, dar a asigurat că moneda europeană are oportunități incredibile. El a dezmințit și îngrijorările legate de o creștere bruscă a prețurilor după aderarea la zona euro - există riscuri nu foarte mari doar în primele câteva luni.
La începutul verii - chiar înainte de alegerile europene din 9 iunie, se fac teste care vor arăta clar dacă suntem pregătiți pentru euro. Apoi Bulgaria poate solicita un test și un raport suplimentar, pentru care ministrul bulgar de finanțe, Asen Vasilev, a dat deja asigurări că le va cere. Scopul guvernului este ca Bulgaria să adere la zona euro la 1 ianuarie 2025.
Sursa: Revista Presei Rador Radio România